ફોટોગ્રાફર તમારો ફોટો પાડે તો ભારતમાં એ સ્માઈલ પ્લીઝ કહે છે. દુનિયામાં સ્માઈલનાં પર્યાય તરીકે ‘સે ચીઝ’ કહેવાનો રિવાજ છે. કોરિયામાં ‘કિમ ચી’, જાપાનમાં ‘સેઈ નો’ મતલબ કે રેડી તૈયાર, ફિનલેન્ડમાં ‘મુઇક્કું’ અને ચીનમાં ‘રીંગણ’ માટે વપરાતો ચાઈનીઝ શબ્દ બોલાય છે. જોકે સેલ્ફી પાડતી વખતે તમારે જાતે પોતાની જાતને હસવું આવે એવું કંઇક બોલવું પડે છે. પણ પોતાને હસાવવા એ અઘરું કામ છે. તમને માન્યામાં ન આવતું હોય તો લાખો લોકોને હસાવનાર સુરેન્દ્ર શર્માને યાદ કરો. આમેય સેલ્ફી પાડતી વખતે કેમેરા તરફ જોઈ રહેવું કે અન્ય દિશામાં એ કોયડો હોય છે. એમાં અન્ય દિશામાં જોઈ ફોટો ખેંચવાથી ખાલી વાળનો, ગળાનો કે પછી ખાલી કાનનો ફોટો આવી શકે છે. અમિતાભ બચ્ચને ઇલેક્શન પછી પાડેલો સેલ્ફી પણ મહાનાયકને ન્યાય કરે તેવો નહોતો.